Document ID: 32013R0813

Title and Content:
ΚΑΝΟΝΙΣΜΌΣ (ΕΕ) αριθ. 813/2013 ΤΗΣ ΕΠΙΤΡΟΠΉΣ της 2ας Αυγούστου 2013 για την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού των θερμαντήρων χώρου και των θερμαντήρων συνδυασμένης λειτουργίας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1, Έπειτα από διαβούλευση με το φόρουμ διαβούλευσης για τον οικολογικό σχεδιασμό, Εκτιμώντας τα ακόλουθα: (1) Σύμφωνα με την οδηγία 2009/125/ΕΚ, η Επιτροπή οφείλει να καθορίσει απαιτήσεις οικολογικού σχεδιασμού για συνδεόμενα με την ενέργεια προϊόντα τα οποία αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντικές περιβαλλοντικές επιπτώσεις και παρουσιάζουν σημαντικές δυνατότητες βελτίωσης των περιβαλλοντικών τους επιπτώσεων μέσω του σχεδιασμού, χωρίς αυτό να συνεπάγεται υπερβολικό κόστος. (2) Με την οδηγία 92/42/ΕΟΚ του Συμβουλίου, της 21ης Μαΐου 1992, σχετικά με τις απαιτήσεις απόδοσης για τους νέους λέβητες ζεστού νερού που τροφοδοτούνται με υγρά ή αέρια καύσιμα (2) θεσπίστηκαν διατάξεις για την απόδοση των λεβήτων. (3) Στο άρθρο 16 παράγραφος 2 στοιχείο α) της οδηγίας 2009/125/ΕΚ προβλέπεται ότι, σύμφωνα με τη διαδικασία του άρθρου 19 παράγραφος 3 και τα κριτήρια που καθορίζονται στο άρθρο 15 παράγραφος 2 και μετά από διαβούλευση με το φόρουμ διαβούλευσης για τον οικολογικό σχεδιασμό, η Επιτροπή θεσπίζει, κατά περίπτωση, μέτρα εφαρμογής για προϊόντα με μεγάλες δυνατότητες οικονομικώς αποδοτικής μείωσης των εκπομπών αερίων θερμοκηπίου, στα οποία συγκαταλέγονται ο εξοπλισμός θέρμανσης χώρου και ο εξοπλισμός θέρμανσης νερού. (4) Η Επιτροπή εκπόνησε προκαταρκτική μελέτη στην οποία αναλύθηκαν οι τεχνικές, περιβαλλοντικές και οικονομικές πτυχές των θερμαντήρων χώρου και των θερμαντήρων συνδυασμένης λειτουργίας (χώρου και νερού) που χρησιμοποιούνται συνήθως στην Ένωση. Η μελέτη εκπονήθηκε από κοινού με εμπλεκόμενους φορείς και ενδιαφερόμενα μέρη από την Ένωση και τρίτες χώρες και τα αποτελέσματα δημοσιοποιήθηκαν. (5) Οι περιβαλλοντικές πτυχές των θερμαντήρων χώρου και των θερμαντήρων συνδυασμένης λειτουργίας που χαρακτηρίστηκαν σημαντικές για τους σκοπούς του παρόντος κανονισμού είναι η κατανάλωση ενέργειας κατά τη φάση χρήσης και (για τους θερμαντήρες με αντλία θερμότητας) η στάθμη ηχητικής ισχύος. Επιπλέον, για θερμαντήρες που χρησιμοποιούν ορυκτά καύσιμα, ως σημαντικές περιβαλλοντικές πτυχές χαρακτηρίζονται οι εκπομπές οξειδίων του αζώτου, μονοξειδίου του άνθρακα, σωματιδίων και υδρογονανθράκων. (6) Δεν είναι σκόπιμο να καθοριστούν απαιτήσεις οικολογικού σχεδιασμού για τις εκπομπές μονοξειδίου του άνθρακα, σωματιδίων και υδρογονανθράκων, καθώς δεν υπάρχουν ακόμη κατάλληλες ευρωπαϊκές μέθοδοι μετρήσεων. Με σκοπό την κατάρτιση αυτών των μεθόδων μετρήσεων, η Επιτροπή ανέθεσε στους ευρωπαϊκούς οργανισμούς τυποποίησης να εξετάσουν τις απαιτήσεις οικολογικού σχεδιασμού όσον αφορά τις εν λόγω εκπομπές κατά τη διάρκεια της επανεξέτασης του παρόντος κανονισμού. Εθνικές διατάξεις για τις απαιτήσεις οικολογικού σχεδιασμού σχετικά με τις εκπομπές μονοξειδίου του άνθρακα, σωματιδίων και υδρογονανθράκων των θερμαντήρων χώρου και των θερμαντήρων συνδυασμένης λειτουργίας επιτρέπεται να διατηρηθούν ή να θεσπιστούν έως ότου αρχίσουν να ισχύουν οι αντίστοιχες ενωσιακές απαιτήσεις οικολογικού σχεδιασμού. Δεν επηρεάζονται οι διατάξεις της οδηγίας 2009/142/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, σχετικά με τις συσκευές αερίου (3), οι οποίες περιορίζουν τα προϊόντα καύσης από συσκευές καύσης αέριων καυσίμων σε σχέση με την υγεία και την ασφάλεια. (7) Η προκαταρκτική μελέτη κατέδειξε ότι για τους θερμαντήρες χώρου και τους θερμαντήρες συνδυασμένης λειτουργίας δεν χρειάζονται απαιτήσεις όσον αφορά τις λοιπές παραμέτρους οικολογικού σχεδιασμού που αναφέρονται στο παράρτημα I, μέρος 1 της οδηγίας 2009/125/ΕΚ. Συγκεκριμένα, δεν χαρακτηρίζονται σημαντικές οι εκπομπές θερμοκηπικών αερίων που σχετίζονται με τα ψυκτικά μέσα τα οποία χρησιμοποιούνται σε θερμαντήρες με αντλία θερμότητας για τη θέρμανση του υπάρχοντος κτιριακού αποθέματος στην Ευρώπη. Η σκοπιμότητα της θέσπισης απαιτήσεων οικολογικού σχεδιασμού όσον αφορά τις εν λόγω εκπομπές θερμοκηπικών αερίων θα επαναξιολογείται κατά την επανεξέταση του παρόντος κανονισμού. (8) Στο πεδίο εφαρμογής του παρόντος κανονισμού πρέπει να συμπεριληφθούν οι θερμαντήρες χώρου με λέβητα, οι θερμαντήρες χώρου με συμπαραγωγή και οι θερμαντήρες χώρου με αντλία θερμότητας που παρέχουν θερμότητα σε συστήματα κεντρικής θέρμανσης με νερό για να θερμαίνονται χώροι, καθώς και οι θερμαντήρες συνδυασμένης λειτουργίας με λέβητα και οι θερμαντήρες συνδυασμένης λειτουργίας με αντλία θερμότητας που παρέχουν θερμότητα σε συστήματα κεντρικής θέρμανσης με νερό για να θερμαίνονται χώροι και για να παρέχεται ζεστό πόσιμο νερό και νερό οικιακής χρήσης. Οι εν λόγω θερμαντήρες σχεδιάζονται για να χρησιμοποιούν αέρια ή υγρά καύσιμα, καθώς και καύσιμα από βιομάζα (εκτός της χρήσης βιομάζας κατά κύριο λόγο), ηλεκτρική ενέργεια και θερμότητα περιβάλλοντος ή απορριπτόμενη. (9) Οι θερμαντήρες που έχουν σχεδιαστεί για να χρησιμοποιούν κυρίως (άνω του 50 %) αέρια ή υγρά καύσιμα παραγόμενα από βιομάζα έχουν συγκεκριμένα τεχνικά χαρακτηριστικά που απαιτούν περαιτέρω τεχνικές, οικονομικές και περιβαλλοντικές αναλύσεις. Ανάλογα με την έκβαση των αναλύσεων, οι απαιτήσεις οικολογικού σχεδιασμού για τους εν λόγω θερμαντήρες πρέπει να καθοριστούν σε μεταγενέστερο στάδιο, ανάλογα με την περίπτωση. (10) Η ετήσια κατανάλωση ενέργειας στην ΕΕ από τους θερμαντήρες χώρου και τους θερμαντήρες συνδυασμένης λειτουργίας εκτιμήθηκε ότι το 2005 ήταν 12 089 PJ (περίπου 289 εκατ. ΤΙΠ), που αντιστοιχεί σε εκπομπές 698 εκατ. τόνων CO2. Αν δεν ληφθούν συγκεκριμένα μέτρα, προβλέπεται ότι η ετήσια κατανάλωση ενέργειας θα ανέλθει σε 10 688 PJ το 2020. Οι ετήσιες εκπομπές οξειδίων του αζώτου στην ΕΕ από τους θερμαντήρες χώρου και θερμαντήρες συνδυασμένης λειτουργίας εκτιμήθηκε ότι το 2005 ήταν 821 χιλιάδες τόνοι ισοδυνάμου SOx. Αν δεν ληφθούν συγκεκριμένα μέτρα, προβλέπεται ότι οι ετήσιες εκπομπές θα ανέλθουν σε 783 χιλιάδες τόνους ισοδυνάμου SOx το 2020. Η προκαταρκτική μελέτη κατέδειξε ότι είναι δυνατό να μειωθούν σημαντικά η ετήσια κατανάλωση ενέργειας κατά τη φάση χρήσης και οι εκπομπές οξειδίων του αζώτου από τους θερμαντήρες χώρου και τους θερμαντήρες συνδυασμένης λειτουργίας. (11) Η κατανάλωση ενέργειας των θερμαντήρων χώρου και των θερμαντήρων συνδυασμένης λειτουργίας είναι δυνατό να μειωθεί με την εφαρμογή υφισταμένων οικονομικά αποδοτικών, μη ιδιοταγών τεχνολογιών που αποφέρουν μείωση των συνδυασμένων δαπανών αγοράς και λειτουργίας των προϊόντων αυτών. (12) Στην Ένωση υπάρχουν περίπου πέντε εκατομμύρια κατοικίες με κοινόχρηστες καπνοδόχους απαερίων. Για τεχνικούς λόγους δεν είναι δυνατό να αντικατασταθούν οι υφιστάμενοι θερμαντήρες χώρου με λέβητα και οι θερμαντήρες συνδυασμένης λειτουργίας με λέβητα από αποδοτικούς λέβητες συμπύκνωσης σε κατοικίες με κοινόχρηστες καπνοδόχους απαερίων. Βάσει των απαιτήσεων του παρόντος κανονισμού, επιτρέπεται να παραμείνουν στην αγορά λέβητες μη συμπύκνωσης ειδικά σχεδιασμένοι για τέτοια συστήματα, ούτως ώστε οι καταναλωτές να μην υποβληθούν σε αδικαιολόγητες δαπάνες, να δοθεί χρόνος στους κατασκευαστές να αναπτύξουν λέβητες με χρήση αποδοτικότερων τεχνολογιών θέρμανσης και να δοθεί χρόνος στα κράτη μέλη να επανεξετάσουν τους εθνικούς οικοδομικούς κανονισμούς. (13) Το συνδυασμένο αποτέλεσμα των απαιτήσεων οικολογικού σχεδιασμού που προβλέπονται στον παρόντα κανονισμό και του κατ’ εξουσιοδότηση κανονισμού (ΕΕ) αριθ. 811/2013, της 18ης Φεβρουαρίου 2013, της Επιτροπής για τη συμπλήρωση της οδηγίας 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την ενεργειακή επισήμανση των θερμαντήρων χώρου, των θερμαντήρων συνδυασμένης λειτουργίας, των συγκροτημάτων θερμαντήρων χώρου με ρυθμιστές θερμοκρασίας και ηλιακές συσκευές, καθώς και των συγκροτημάτων θερμαντήρων συνδυασμένης λειτουργίας με ρυθμιστές θερμοκρασίας και ηλιακές συσκευές (4) αναμένεται να αποφέρει μέχρι το 2020 εκτιμώμενη ετήσια εξοικονόμηση ηλεκτρικής ενέργειας περίπου 1 900 PJ (περίπου 45 εκατ. ΤΙΠ), που αντιστοιχεί σε εκπομπές CO2 περίπου 110 εκατ. τόνων και μείωση των ετήσιων εκπομπών οξειδίων του αζώτου κατά περίπου 270 χιλιάδες τόνους ισοδύναμου SOx, σε σύγκριση με την κατάσταση εάν δεν ληφθεί κανένα μέτρο. (14) Με τις απαιτήσεις οικολογικού σχεδιασμού πρέπει να εναρμονιστούν οι απαιτήσεις για την κατανάλωση ενέργειας, τη στάθμη ηχητικής ισχύος και τις εκπομπές οξειδίων του αζώτου των θερμαντήρων χώρου και των θερμαντήρων συνδυασμένης λειτουργίας σε ολόκληρη την Ευρωπαϊκή Ένωση, ώστε να συμβάλουν στη καλυτέρευση της λειτουργίας της εσωτερικής αγοράς και στη βελτίωση των περιβαλλοντικών επιδόσεων των εν λόγω προϊόντων. (15) Οι απαιτήσεις οικολογικού σχεδιασμού πρέπει να μην επηρεάζουν τη λειτουργικότητα ή την οικονομική προσιτότητα των θερμαντήρων χώρου και των θερμαντήρων συνδυασμένης λειτουργίας από τη σκοπιά του τελικού χρήστη και πρέπει να μην έχουν αρνητικές συνέπειες στην υγεία, την ασφάλεια ή το περιβάλλον. (16) Οι απαιτήσεις οικολογικού σχεδιασμού πρέπει να επιβληθούν σταδιακά, προκειμένου να παρασχεθεί επαρκής χρόνος στους κατασκευαστές ώστε να επανασχεδιάσουν τα προϊόντα που υπόκεινται στον παρόντα κανονισμό. Το χρονοδιάγραμμα πρέπει να καθοριστεί κατά τρόπο ώστε να ληφθούν υπόψη οι συνέπειες κόστους για τους κατασκευαστές, ιδίως δε για τις μικρές και μεσαίες επιχειρήσεις, διασφαλίζοντας παράλληλα την έγκαιρη επίτευξη των στόχων του παρόντος κανονισμού. (17) Οι παράμετροι των προϊόντων πρέπει να μετριούνται και να υπολογίζονται με αξιόπιστες, ακριβείς και αναπαραγώγιμες μεθόδους οι οποίες να λαμβάνουν υπόψη τις γενικώς αποδεκτές σύγχρονες μεθόδους μετρήσεων και υπολογισμών, συμπεριλαμβανομένων, εάν υπάρχουν, εναρμονισμένων προτύπων τα οποία έχουν εκδοθεί από ευρωπαϊκούς οργανισμούς τυποποίησης κατόπιν αιτήματος της Επιτροπής, σύμφωνα με τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση (5). (18) Σύμφωνα με το άρθρο 8 παράγραφος 2 της οδηγίας 2009/125/ΕΚ, στον παρόντα κανονισμό προσδιορίζονται οι εφαρμοστέες διαδικασίες αξιολόγησης της συμμόρφωσης. (19) Για να διευκολύνονται οι έλεγχοι συμμόρφωσης, οι κατασκευαστές πρέπει να παρέχουν πληροφορίες στην τεχνική τεκμηρίωση που προβλέπεται στα παραρτήματα IV και V της οδηγίας 2009/125/ΕΚ, εφόσον οι πληροφορίες αυτές αφορούν τις απαιτήσεις που ορίζονται στον παρόντα κανονισμό. (20) Για την περαιτέρω μείωση των περιβαλλοντικών επιπτώσεων των θερμαντήρων χώρου και των θερμαντήρων συνδυασμένης λειτουργίας, οι κατασκευαστές πρέπει να παρέχουν πληροφορίες για την αποσυναρμολόγηση, την ανακύκλωση και/ή την τελική διάθεση. (21) Πέραν των νομικώς δεσμευτικών απαιτήσεων που ορίζονται στον παρόντα κανονισμό, πρέπει να καθοριστούν ενδεικτικά κριτήρια συγκριτικής αξιολόγησης των βέλτιστων διαθέσιμων τεχνολογιών για να εξασφαλιστεί η σε ευρεία κλίμακα πληροφόρηση σχετικά με τις περιβαλλοντικές επιδόσεις του κύκλου ζωής των θερμαντήρων χώρου και των θερμαντήρων συνδυασμένης λειτουργίας που υπόκεινται στον παρόντα κανονισμό και η εύκολη πρόσβαση στις σχετικές πληροφορίες. (22) Η οδηγία 92/42/ΕΟΚ πρέπει να καταργηθεί πλην του άρθρου 7 παράγραφος 2, του άρθρου 8 και των παραρτημάτων III έως V, και να θεσπιστούν νέες διατάξεις με τον παρόντα κανονισμό για να εξασφαλιστεί η διεύρυνση του πεδίου εφαρμογής σε θερμαντήρες πλην των λεβήτων, για να βελτιωθεί περαιτέρω η ενεργειακή απόδοση των θερμαντήρων χώρου και των θερμαντήρων συνδυασμένης λειτουργίας και για να βελτιωθούν άλλες σημαντικές περιβαλλοντικές πτυχές των θερμαντήρων χώρου και των θερμαντήρων συνδυασμένης λειτουργίας. (23) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 19 παράγραφος 1 της οδηγίας 2009/125/ΕΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής 1. Ο παρών κανονισμός καθορίζει απαιτήσεις οικολογικού σχεδιασμού για τη διάθεση στην αγορά και/ή τη θέση σε λειτουργία θερμαντήρων χώρου και θερμαντήρων συνδυασμένης λειτουργίας με ονομαστική θερμική ισχύ ≤ 400 kW, συμπεριλαμβανομένων και εκείνων που είναι ενσωματωμένοι σε συγκροτήματα θερμαντήρα χώρου με ρυθμιστή θερμοκρασίας και ηλιακή συσκευή ή σε συγκροτήματα θερμαντήρα συνδυασμένης λειτουργίας με ρυθμιστή θερμοκρασίας και ηλιακή συσκευή κατά τα οριζόμενα στο άρθρο 2 του κατ’ εξουσιοδότηση κανονισμού (ΕΕ) αριθ. 811/2013. 2. Ο παρών κανονισμός δεν ισχύει για: α) θερμαντήρες που έχουν σχεδιαστεί ειδικά για να χρησιμοποιούν αέρια ή υγρά καύσιμα που παράγονται κυρίως από βιομάζα· β) θερμαντήρες που χρησιμοποιούν στερεά καύσιμα· γ) θερμαντήρες που εμπίπτουν στο πεδίο εφαρμογής της οδηγίας 2010/75/EE του Ευρωπαϊκού Κοινοβουλίου και του Συμβουλίου (6)· δ) θερμαντήρες που παράγουν θερμότητα αποκλειστικά για την παροχή ζεστού πόσιμου νερού ή νερού οικιακής χρήσης· ε) θερμαντήρες για τη θέρμανση και διανομή αέριων μέσων μεταφοράς θερμότητας, όπως ατμού ή αέρα· στ) θερμαντήρες χώρου με συμπαραγωγή μέγιστης ηλεκτρικής ισχύος ίση ή μεγαλύτερη των 50 kW· ζ) διατιθέμενες στην αγορά πριν την 1η Ιανουαρίου 2018 μονάδες παραγωγής θερμότητας οι οποίες έχουν σχεδιαστεί για θερμαντήρες και περιβλήματα θερμαντήρων για την αντικατάσταση πανομοιότυπων μονάδων παραγωγής θερμότητας και πανομοιότυπων περιβλημάτων θερμαντήρων. Στο προϊόν αντικατάστασης ή στη συσκευασία του αναφέρονται ευκρινώς οι θερμαντήρες για τους οποίους προορίζεται. Άρθρο 2 Ορισμοί Για τους σκοπούς του παρόντος κανονισμού, επιπροσθέτως προς τους ορισμούς του άρθρου 2 της οδηγίας 2009/125/ΕΚ, ισχύουν οι ακόλουθοι ορισμοί: 1) «θερμαντήρας»: θερμαντήρας χώρου ή θερμαντήρας συνδυασμένης λειτουργίας· 2) «θερμαντήρας χώρου»: διάταξη που 3) «θερμαντήρας συνδυασμένης λειτουργίας»: θερμαντήρας χώρου ο οποίος έχει σχεδιαστεί για να παρέχει επίσης θερμότητα για ζεστό πόσιμο νερό ή νερό οικιακής χρήσης σε συγκεκριμένα επίπεδα θερμοκρασίας, ποσότητες και παροχές σε συγκεκριμένα χρονικά διαστήματα και ο οποίος συνδέεται σε εξωτερική παροχή πόσιμου νερού ή νερού οικιακής χρήσης· 4) «σύστημα κεντρικής θέρμανσης με νερό»: σύστημα που χρησιμοποιεί νερό ως μέσο μεταφοράς θερμότητας, για τη διανομή της κεντρικά παραγόμενης θερμότητας σε θερμαντικά σώματα προς θέρμανση ολόκληρων ή τμημάτων κτιρίων· 5) «μονάδα παραγωγής θερμότητας»: μέρος θερμαντήρα που παράγει θερμότητα χρησιμοποιώντας μία ή περισσότερες από τις ακόλουθες διεργασίες: μονάδα παραγωγής θερμότητας που έχει σχεδιαστεί για θερμαντήρα ή περίβλημα θερμαντήρα το οποίο προορίζεται για τον εξοπλισμό τέτοιας μονάδας παραγωγής θερμότητας θεωρούνται επίσης θερμαντήρες· 6) «περίβλημα θερμαντήρα»: το μέρος του θερμαντήρα που έχει σχεδιαστεί για να εγκατασταθεί μονάδα παραγωγής θερμότητας· 7) «ονομαστική θερμική ισχύς» (Prated ): η δηλωμένη αποδιδόμενη θερμότητα από θερμαντήρα κατά τη θέρμανση χώρου και, ανάλογα με την περίπτωση, νερού υπό πρότυπες συνθήκες διαβάθμισης, εκφρασμένη σε kW· για θερμαντήρες χώρου με αντλία θερμότητας και θερμαντήρες συνδυασμένης λειτουργίας με αντλία θερμότητας, οι πρότυπες συνθήκες διαβάθμισης για τον καθορισμό της ονομαστικής θερμικής ισχύος είναι οι συνθήκες αναφοράς για το σχεδιασμό όπως καθορίζονται στο παράρτημα III πίνακας 4· 8) «πρότυπες συνθήκες διαβάθμισης»: οι συνθήκες λειτουργίας των θερμαντήρων υπό μέσες κλιματικές συνθήκες, για τον καθορισμό της ονομαστικής θερμικής ισχύος, της ενεργειακής απόδοσης της εποχιακής θέρμανσης χώρου, της ενεργειακής απόδοσης θέρμανσης νερού, της στάθμης ηχητικής ισχύος και των εκπομπών διοξειδίου του αζώτου· 9) «βιομάζα»: το βιοαποικοδομήσιμο κλάσμα προϊόντων, αποβλήτων και καταλοίπων βιολογικής προέλευσης από τη γεωργία (συμπεριλαμβανομένων φυτικών και ζωικών ουσιών), τη δασοκομία και τους συναφείς κλάδους, συμπεριλαμβανομένης της αλιείας και της υδατοκαλλιέργειας, καθώς και το βιοαποικοδομήσιμο κλάσμα των βιομηχανικών και αστικών αποβλήτων· 10) «καύσιμη βιομάζα»: αέριο ή υγρό καύσιμο παραγόμενο από βιομάζα· 11) «ορυκτό καύσιμο»: αέριο ή υγρό καύσιμο ορυκτής προέλευσης· 12) «θερμαντήρας χώρου με λέβητα»: θερμαντήρας χώρου που παράγει θερμότητα με την καύση ορυκτών καυσίμων και/ή καύσιμης βιομάζας και/ή την αξιοποίηση του φαινομένου Joule σε θερμαντικά στοιχεία με ηλεκτρικές αντιστάσεις· 13) «θερμαντήρας συνδυασμένης λειτουργίας με λέβητα»: θερμαντήρας χώρου με λέβητα ο οποίος έχει σχεδιαστεί για να παρέχει επίσης θερμότητα για ζεστό πόσιμο νερό ή νερό οικιακής χρήσης σε δεδομένα επίπεδα θερμοκρασίας, ποσότητες και παροχές σε συγκεκριμένα χρονικά διαστήματα και ο οποίος συνδέεται σε εξωτερική παροχή πόσιμου νερού ή νερού οικιακής χρήσης· 14) «θερμαντήρας χώρου με ηλεκτρικό λέβητα»: θερμαντήρας χώρου με λέβητα που παράγει θερμότητα χρησιμοποιώντας μόνο το φαινόμενο Joule σε θερμαντικά στοιχεία με ηλεκτρικές αντιστάσεις· 15) «θερμαντήρας συνδυασμένης λειτουργίας με ηλεκτρικό λέβητα»: θερμαντήρας συνδυασμένης λειτουργίας με λέβητα που παράγει θερμότητα χρησιμοποιώντας μόνο το φαινόμενο Joule σε θερμαντικά στοιχεία με ηλεκτρικές αντιστάσεις· 16) «θερμαντήρας χώρου με συμπαραγωγή»: θερμαντήρας χώρου που παράγει ταυτόχρονα θερμότητα και ηλεκτρική ενέργεια σε ενιαία διεργασία· 17) «θερμαντήρας χώρου με αντλία θερμότητας»: θερμαντήρας χώρου ο οποίος για την παραγωγή θερμότητας αξιοποιεί τη θερμότητα του περιβάλλοντος από πηγή στον αέρα, το νερό ή το έδαφος και/ή απορριπτόμενη θερμότητα· η αντλία θερμότητας ενδέχεται να είναι εξοπλισμένη με έναν ή περισσότερους συμπληρωματικούς θερμαντήρες που χρησιμοποιούν το φαινόμενο Joule σε θερμαντικά στοιχεία με ηλεκτρικές αντιστάσεις ή την καύση ορυκτών καυσίμων και/ή καύσιμης βιομάζας· 18) «θερμαντήρας συνδυασμένης λειτουργίας με αντλία θερμότητας»: θερμαντήρας συνδυασμένης λειτουργίας με αντλία θερμότητας ο οποίος έχει σχεδιαστεί για να παρέχει επίσης θερμότητα για ζεστό πόσιμο νερό ή νερό οικιακής χρήσης σε δεδομένα επίπεδα θερμοκρασίας, ποσότητες και παροχές σε συγκεκριμένα χρονικά διαστήματα και ο οποίος συνδέεται σε εξωτερική παροχή πόσιμου νερού ή νερού οικιακής χρήσης· 19) «συμπληρωματικός θερμαντήρας»: μη προτιμώμενος θερμαντήρας που παράγει θερμότητα σε περίπτωση που η ζήτηση θερμότητας είναι μεγαλύτερη από την ονομαστική θερμική ισχύ του προτιμώμενου θερμαντήρα· 20) «ενεργειακή απόδοση της εποχιακής θέρμανσης χώρου» (ηs ): ο λόγος της ζητούμενης θέρμανσης χώρου για συγκεκριμένη εποχή θέρμανσης η οποία παρέχεται από θερμαντήρα, προς την ετήσια κατανάλωση ενέργειας που απαιτείται για να καλυφθεί η εν λόγω ζήτηση, εκφρασμένη σε ποσοστό επί τοις εκατό (%)· 21) «ενεργειακή απόδοση θέρμανσης νερού (ηwh )»: ο λόγος της ωφέλιμης ενέργειας την οποία παρέχει στο πόσιμο νερό ή στο νερό οικιακής χρήσης θερμαντήρας συνδυασμένης λειτουργίας, προς την ενέργεια που απαιτείται για την παραγωγή της, εκφρασμένος σε ποσοστό επί τοις εκατό (%)· 22) «στάθμη ηχητικής ισχύος (LWA )»: η στάθμη ηχητικής ισχύος στάθμισης Α του εσωτερικού και/ή του εξωτερικού χώρου, εκφρασμένη σε dB· 23) «συντελεστής μετατροπής (CC)»: συντελεστής που αντιστοιχεί στην εκτιμώμενη σε 40 % μέση απόδοση ηλεκτροπαραγωγής στην Ευρωπαϊκή Ένωση που αναφέρεται στην οδηγία 2012/27/ΕΕ του Ευρωπαϊκού Κοινοβουλίου και του Συμβουλίου (7)· η τιμή του συντελεστή μετατροπής είναι CC = 2,5. Πρόσθετοι ορισμοί για τους σκοπούς των παραρτημάτων II έως V παρατίθενται στο παράρτημα I. Άρθρο 3 Απαιτήσεις οικολογικού σχεδιασμού και χρονοδιάγραμμα 1. Οι απαιτήσεις οικολογικού σχεδιασμού για τους θερμαντήρες παρατίθενται στο παράρτημα II. 2. Στο ακόλουθο χρονοδιάγραμμα καθορίζεται η έναρξη εφαρμογής της κάθε απαίτησης οικολογικού σχεδιασμού: α) από τις 26 Σεπτεμβρίου 2015: i) οι θερμαντήρες πληρούν τις απαιτήσεις που καθορίζονται στο παράρτημα II σημείο 1 στοιχείο α), σημεία 3 και 5· ii) οι θερμαντήρες συνδυασμένης λειτουργίας πληρούν τις απαιτήσεις που καθορίζονται στο παράρτημα II σημείο 2 στοιχείο α)· β) από τις 26 Σεπτεμβρίου 2017: i) οι ηλεκτρικοί θερμαντήρες χώρου, οι ηλεκτρικοί θερμαντήρες συνδυασμένης λειτουργίας, οι θερμαντήρες χώρου με συμπαραγωγή, οι θερμαντήρες χώρου με αντλία θερμότητας και οι θερμαντήρες συνδυασμένης λειτουργίας με αντλία θερμότητας πληρούν τις απαιτήσεις που καθορίζονται στο παράρτημα II σημείο 1 στοιχείο β)· ii) οι θερμαντήρες συνδυασμένης λειτουργίας πληρούν τις απαιτήσεις που καθορίζονται στο παράρτημα II σημείο 2 στοιχείο β)· γ) από τις 26 Σεπτεμβρίου 2018 οι θερμαντήρες πληρούν τις απαιτήσεις που καθορίζονται στο παράρτημα II σημείο 4 στοιχείο α). 3. Οι μετρήσεις και οι υπολογισμοί για τη συμμόρφωση προς τις απαιτήσεις οικολογικού σχεδιασμού εκτελούνται σύμφωνα με τις απαιτήσεις του παραρτήματος III. Άρθρο 4 Αξιολόγηση συμμόρφωσης 1. Η διαδικασία αξιολόγησης της συμμόρφωσης που προβλέπεται στο άρθρο 8 παράγραφος 2 της οδηγίας 2009/125/ΕΚ είναι ο εσωτερικός έλεγχος σχεδιασμού που ορίζεται στο παράρτημα IV της εν λόγω οδηγίας ή το σύστημα διαχείρισης που ορίζεται στο παράρτημα V της ίδιας οδηγίας, με την επιφύλαξη του άρθρου 7 παράγραφος 2, του άρθρου 8 και των παραρτημάτων III έως V της οδηγίας 92/42/ΕΟΚ. 2. Για τους σκοπούς αξιολόγησης της συμμόρφωσης, η τεχνική τεκμηρίωση περιλαμβάνει τις πληροφορίες για το προϊόν που προβλέπονται στο σημείο 5 στοιχείο β) του παραρτήματος II του παρόντος κανονισμού. Άρθρο 5 Διαδικασία επαλήθευσης για την επιτήρηση της αγοράς Όταν διενεργούν τους ελέγχους επιτήρησης της αγοράς, που αναφέρονται στο άρθρο 3 παράγραφος 2 της οδηγίας 2009/125/ΕΚ για την εξασφάλιση της συμμόρφωσης με τις απαιτήσεις που ορίζονται στο παράρτημα II του παρόντος κανονισμού, οι αρχές των κρατών μελών εφαρμόζουν τη διαδικασία επαλήθευσης που καθορίζεται στο παράρτημα IV του παρόντος κανονισμού. Άρθρο 6 Ενδεικτικά κριτήρια συγκριτικής αξιολόγησης Τα ενδεικτικά κριτήρια συγκριτικής αξιολόγησης για τους θερμαντήρες με τις βέλτιστες επιδόσεις που διατίθενται στην αγορά κατά την έναρξη ισχύος του παρόντος κανονισμού προσδιορίζονται στο παράρτημα V. Άρθρο 7 Επανεξέταση Το αργότερο πέντε έτη από την έναρξη ισχύος του παρόντος κανονισμού, η Επιτροπή τον επανεξετάζει λαμβάνοντας υπόψη την τεχνολογική πρόοδο στα θέματα των θερμαντήρων και υποβάλλει το αποτέλεσμα της επανεξέτασης στο φόρουμ διαβούλευσης για τον οικολογικό σχεδιασμό. Η επανεξέταση αφορά ιδίως την αξιολόγηση των ακόλουθων πτυχών: α) σκοπιμότητα καθορισμού απαιτήσεων οικολογικού σχεδιασμού για τις εκπομπές αερίων θερμοκηπίου που σχετίζονται με τα ψυκτικά μέσα· β) με βάση τις εξελισσόμενες μεθόδους μέτρησης, το επίπεδο των απαιτήσεων οικολογικού σχεδιασμού όσον αφορά τις εκπομπές μονοξειδίου του άνθρακα, υδρογονανθράκων και σωματιδίων που είναι δυνατό να υιοθετηθεί· γ) σκοπιμότητα καθορισμού αυστηρότερων απαιτήσεων οικολογικού σχεδιασμού όσον αφορά την ενεργειακή απόδοση θερμαντήρων χώρου με λέβητα και θερμαντήρων συνδυασμένης λειτουργίας με λέβητα, τη στάθμη ηχητικής ισχύος και τις εκπομπές οξειδίων του αζώτου· δ) σκοπιμότητα καθορισμού απαιτήσεων οικολογικού σχεδιασμού για θερμαντήρες που έχουν σχεδιαστεί ειδικά για να χρησιμοποιούν αέρια ή υγρά καύσιμα που παράγονται κυρίως από βιομάζα· ε) εγκυρότητα της τιμής του συντελεστή μετατροπής· στ) σκοπιμότητα της πιστοποίησης από τρίτους. Άρθρο 8 Μεταβατικές διατάξεις 1. Μέχρι τις 26 Σεπτεμβρίου 2015 τα κράτη μέλη μπορούν να επιτρέπουν τη διάθεση στην αγορά και/ή τη θέση σε λειτουργία των θερμαντήρων που πληρούν τις εθνικές διατάξεις οι οποίες ίσχυαν κατά την έκδοση του παρόντος κανονισμού όσον αφορά την ενεργειακή απόδοση της εποχιακής θέρμανσης χώρου, την ενεργειακή απόδοση θέρμανσης νερού και τη στάθμη ηχητικής ισχύος. 2. Μέχρι τις 26 Σεπτεμβρίου 2018 τα κράτη μέλη μπορούν να επιτρέπουν τη διάθεση στην αγορά και/ή τη θέση σε λειτουργία θερμαντήρων που πληρούν τις εθνικές διατάξεις οι οποίες ίσχυαν κατά την έκδοση του παρόντος κανονισμού όσον αφορά τις εκπομπές οξειδίων του αζώτου. Άρθρο 9 Κατάργηση Η οδηγία 92/42/ΕΟΚ καταργείται πλην του άρθρου 7 παράγραφος 2, του άρθρου 8 και των παραρτημάτων III έως V, χωρίς να θίγονται οι υποχρεώσεις των κρατών μελών σχετικά με την ενσωμάτωση στο εθνικό δίκαιο και την εφαρμογή της εν λόγω οδηγίας έως ότου αρχίσουν να ισχύουν οι απαιτήσεις οικολογικού σχεδιασμού που καθορίζονται στο παράρτημα II του παρόντος κανονισμού. Άρθρο 10 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Αυγούστου 2013.

Classification Labels:
1154
712

Label Descriptions:
{"1154": "Ενεργειακή πολιτική", "712": "ΕΝΕΡΓΕΙΑ"}

EuroVoc IDs (Original): 13
2498
3641
2470
4414
3783

EuroVoc IDs (Expanded): 13
2498
3641
2470
4414
3783

Dataset Source: meu

Split: test